Magistraţii Tribunalului Tulcea a condamnat-o, miercuri, pe Iuliana Lefter, la o pedeapsă de cinci ani de închisoare şi a obligat-o la plata sumei de 8.099.885,5 lei către Ministerul Muncii, Familiei, Protecţiei Sociale şi Persoanelor Vârstnice - Organism Intermediar POSDRU şi a dobânzilor legale, începând cu data de 2 iunie 2014, sumele reprezentând despăgubiri civile.

Pentru aceasta, instanţa a menţinut măsura sechestrului asigurator instituit asupra unui autoturism, dar şi asupra cotelor devălmaşe ce îi revin acesteia din trei locuinţe din municipiul Tulcea şi un teren, toate evaluate la aproximativ jumătate de milion de lei, precum şi măsura popririi asiguratorii asupra conturilor bancare deţinute de fosta directoare a AJOFM Tulcea la Banc Post SA, BRD- Groupe Societe Generale SA.

Decizia magiostraţilor nu este definitivă, având drept de apel în termen de 10 zile de la comunicare.

Potrivit rechizitoriului întocmit de procurorii anticorupţie, la data de 14 februarie 2011, Iuliana Lefter, în calitate de director executiv al AJOFM Tulcea, a încheiat un acord de parteneriat între instituţia publică şi o asociaţie în care, printre asociaţi şi membri, figurau şi rude ale acesteia. Ulterior, la data de 18 februarie 2011, ascunzând existenţa conflictului de interese existent între sine şi membrii asociaţiei respective, Iuliana Lefter, „în calitate de director executiv al aceleiaşi instituţii publice şi de lider de parteneriat”, a întocmit o cerere de finanţare din fonduri europene, aprobată două luni mai târziu. În baza acestei cereri, AJOFM Tulcea şi partenerii săi au obţinut o finanţare nerambursabilă, în vederea implementării proiectului „Formarea continuă - premiza calităţii în Serviciul Public de Ocupare”.

„Potrivit regulilor aplicabile în materie de finanţări europene, respectiv Ghidului solicitantului - Reguli de eligibilitate, inculpata Iuliana Lefter avea obligaţia informării Agenţiei Naţionale pentru Ocuparea Forţei de Muncă despre orice conflict de interese sau chiar posibil conflict de interese, lucru pe care nu l-a făcut”, arată procurorii în rechizitoriu. Concret, ca urmarea a demersului fraudulos, în perioada 19 iulie 2011 - 2 iunie 2014, partenerii acordului, prin liderul de parteneriat - AJOFM Tulcea, respectiv prin directorul executiv Iuliana Lefter, au obţinut suma totală de 8.112.016,60 lei, cu care Ministerul Muncii, Familiei, Protecţiei Sociale şi Persoanelor Vârstnice - Organismul Intermediar - POSDRU s-a constituit parte civilă în cauză.

Procurorii au dispus trimiterea în judecată a Iulianei Lefter sub aspectul săvârşirii infracţiunii de folosire sau prezentare cu rea-credinţă de documente ori declaraţii false inexacte sau incomplete, dacă fapta are ca rezultat obţinerea pe nedrept de fonduri europene, cu consecinţe deosebit de grave.